Når Grease Lightning, Summer Love og de andre kendte Grease-klassikere spiller ud af højtalerne i Sct. Knuds Kilde i Hjørring, så er det med to mere ukendte mennesker bag vokalerne end i den originale udgave. Hjørring Sommerspil er lige nu i fuld gang. Sommerspillet er drevet af frivillige amatørskuespillere. To af dem er Mathias Nielsen og Louise Vestergaard Christensen, der spiller de to hovedroller Danny og Sandy. - Det er stort. Det er bare kæmpe stort at få lov til at være en del af. Det er en kæmpe oplevelse, siger Louise Vestergaard Christensen. - Det er skønt. Især når der er så mange, der kommer og vil se det, fortsætter Mathias Nielsen. På scenen skal de to uerfarne skuespillere spille tæt sammen i det klassiske High School-kærlighedsdrama, og det er allerførste gang, at de to skal spille sammen på en scene. - Vi gik begge to lige ind i det, og så synes jeg egentlig, at det startede godt ud, så der har ikke været så mange udfordringer, siger Mathias Nielsen. Alle 70 frivillige er lige vigtige Rollerne som Sandy og Danny er de største, som Louise Vestergaard Christensen og Mathias Nielsen har spillet. Men selvom de spiller de største roller på scenen, så spiller alle 70 frivillige en lige stor del i, at sommerspillet er sjovt at lave. - At man ligesom har formået at lave det her sammen, det, synes jeg, er det fedeste, siger Mathias Nielsen. - Vi gør det alle sammen, fordi vi virkelig brænder for det og godt kan lide det, og det kan man bare mærke, fortsætter Louise Vestergaard Christensen. Skuespillerne blev castet tilbage i december måned, og siden februar har de trænet mindst fire gange om ugen. - Vi bruger rigtig meget tid hernede, og de sidste tre uger der tror jeg, at vi har været her hver dag, siger Louise Vestergaard Christesen. Tilskuerrekord Søndag var den dag i år, hvor der foreløbigt har været flest tilskuere til sommerspillet. 1.169 mennesker var mødt op for at følge kærlighedshistorien fra 1970’erne. - Det er så fedt, der er så god stemning på scenen, og folk er godt med og klapper – det bliver bare ikke bedre, end det er i dag, siger Louise Vestergaard Christensen. - Det er virkelig fedt, når der er så mange. Det er fedt at få noget respons med nogle, der klapper og griner, det er altid fedt. Det får altid et smil frem på læben, siger Mathias Nielsen. Hjørring Sommerspil fortsætter frem til den 12. juli.
Siden 1992 har Hjørring Sommerspil spillet i Sct. Knuds Kilde, og i år er ingen undtagelse. Lige nu spiller det traditionsrige sommerspil den verdenskendte forestillingen Grease.